Frankryk betaal duur vir rooi teen Wallis | Maroela Media
Wallis vier Ross Moriarty se drie (20 Oktober 2019) (Foto: AP Photo/Christophe Ena)
'n Oomblik van waansin het die Franse rugbyspan se Wêreldbekerdrome Sondagoggend in Oita gekelder toe Wallis die Hane in die kwarteindstryd met 20-19 geklop het.
Dit was 'n wedstryd wat die Franse nooit moes verloor het nie, want hulle het die Walliesers in die eerste helfte van hul voete afgespeel en met 19-10 voorgeloop.
Wanneer 'n Franse span die dag in die regte luim opdaag, is daar bitter min spanne wat hulle sal keer, maar toe steek die ou-ou kwaal van 'n gebrek aan dissipline net ná rustyd weer sy kop uit.
Die vurige slot Sebastien Vahaamahina (hul primêre bron van lynstaanbesit) het die Walliese flank Aaron Wainwright met sy elmboog tydens 'n rolmaalbeweging in die gesig geslaan. Die skeidsregter, Jaco Peyer, en die televisieskeidsregter, Marius Jonker, het geen ander keuse gehad as om Vahaamamina met 'n rooikaart te straf nie.
Soos hulle in tennis sê: pot, stel en wedstryd.
Draai maar die horlosie terug na 2011 toe die Franse Wallis met 9-8 in die halfeindronde geklop het. Toe is die Walliese kaptein Sam Warburton, met 'n rooikaart kleedkamer toe gestuur.
Pot, stel en wedstryd.
Wallis se Alun Wyn Jones vang die bal (20 Oktober 2019) (Foto: AP Photo/Aaron Favila)
Dit was ook slegs die derde keer dat Wallis tot die WB-halfeindronde kon deurdring (ook in 1987 en in 2007) en ook slegs die derde keer dat Frankryk nie in die halfeindronde speel nie (die ander kere was in 1991 en in 2015).
Op die ou einde het Wallis deurgeskraap om die wendrie diep in die tweede helfte te druk, maar die Franse se passie, flair en sjampanjerugby was met die afstuur van Fahaamahina daarmee heen.
Die groot vraag is of Wêreldrugby se base nie 'n ander plan moet uitdink om 'n belangrike wedstryd nie van sy noodsaaklike elemente te ontneem nie.
Vahaamahina was skuldig, hy moet gestraf word, maar sal dit nie beter gewees het as hy (soos met 'n geelkaart) vir tien minute afgestuur word en dan met 'n ander speler vervang word nie.
Skors die sondaar later, maar om 'n hele span daaronder te laat ly as hy 'n fout in 'n oomblik van waansin begaan is, maak mos nie sin nie.
Aan die ander kant, spelers behoort te weet dat hul dissipline vir 80 minute moet hou, dat hulle met die magdom kameras, skeidsregter, twee assistent-skeidsregters en 'n TV-skeidsregter, dom is om die wet in eie hande te neem. Kan Wallis voortgaan en ook in die halfeindronde seëvier?
Die voorspelers het tam voorgekom, die agterlyn het nie baie deurdringingsvermoë gehad nie. Maar hulle gaan nooit lê nie, hulle hou aanhou veg, gebreke en al.
* Punte: Wallis 20 (10): Drieë: Aaron Wainwright, Ross Moriarty. Doelskoppe: Dan Biggar (2). Strafdoele: Biggar (2).
Frankryk 19 (19): Drieë: Sebastien Vahaamahinan, Charles Ollivon, Virimi Vakatawa. Doelskoppe: Romain Ntamack (2).
Dis nie die ref se werk om die 15 teen 15 te hou nie. Sy werk is om die reels toe te pas.
As jy n ander speler in die gesig wil slaan met die elmboog, moet jy jou pak kan vat
Speel 12 teen 15, maar straf die ouens wat in n Brakpan bar hoort ipv op n rugbyveld
Stem. Daai kom van die franse gepeupel wat die rewolusie begin het. Frankryk ongelukkig hul eie skippie gesink.
Sebastien het sy land die game gekos, hy behoort sleg te voel.
Laat my dimk aan een Franse sokker speler in n vorige wêreld beker.
Kon darem vandag weer die verskil sien tussen sokker se tv oscar spelers en harde rugby….
Ek glo rugby het nes geskop in Japan.
Nog nooit só jammer gevoel vir die verloorspan nie!
Ai, Frankryk, julle het 'n droomwedstryd gespeel tot met daai onnodige vuilspel.
Die drie van Wallis het met die 'kyk-weer' vorentoe gelyk, en baie ander skeidsregters sou dit ook só beslis het. Peyper het egter anders besluit, sy goeie reg, en die einde van die opwindende Hane. Wreed.